
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΠΡΩΤΟ Αρ. Φύλλου 111 

12 Ιουλίου 2010 


ΝΟΜΟΣ ΥΠ’ ΑΡΙΘ. 3860 

Βελτιώσεις της ποινικής νομοθεσίας για τους ανήλικους 
δράστες, πρόληψη και αντιμετώπιση της θυματοποί- 
ησης και της εγκληματικότητας των ανηλίκων. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Εκδίδομε τον ακόλουθο νόμο που ψήφισε η Βουλή: 

ΚΕΦΑΛΑΙΟ ΠΡΩΤΟ 

ΤΡΟΠΟΠΟΙΗΣΕΙΣ ΔΙΑΤΑΞΕΩΝ ΤΟΥ ΠΟΙΝΙΚΟΥ ΚΩΔΙΚΑ 
Αρθρο 1 

Το άρθρο 54 του Ποινικού Κώδικα αντικαθίσταται ως 
εξής: 

«Η διάρκεια του περιορισμού σε ειδικό κατάστημα 
κράτησης νέων δεν υπερβαίνει τα πέντε έτη ούτε είναι 
μικρότερη από έξι μήνες, αν για την πράξη που τελέ- 
στηκε ο νόμος απειλεί κάθειρξη μέχρι δέκα έτη. Αν η 
απειλούμενη ποινή είναι ισόβια κάθειρξη ή πρόσκαιρη 
μεγαλύτερη αυτής του προηγούμενου εδαφίου, η διάρ¬ 
κεια του περιορισμού σε ειδικό κατάστημα κράτησης 
δεν υπερβαίνει τα δέκα έτη ούτε είναι μικρότερη από 
δύο. Σε εξαιρετικές περιπτώσεις ιδιαίτερα σοβαρών 
εγκλημάτων που απειλούνται με ισόβια κάθειρξη ή κά¬ 
θειρξη τουλάχιστον δέκα ετών μπορεί το δικαστήριο να 
επιβάλλει περιορισμό μέχρι δεκαπέντε έτη.» 

Αρθρο 2 

1. Οι παράγραφοι 2 και 3 του άρθρου 126 του Ποινικού 
Κώδικα αντικαθίστανται ως εξής: 

«2. Σε ανήλικο που τέλεσε αξιόποινη πράξη χωρίς να 
έχει συμπληρώσει το δέκατο πέμπτο έτος της ηλικίας 
του επιβάλλονται μόνο αναμορφωτικά ή θεραπευτικά 
μέτρα. 

3. Σε ανήλικο που τέλεσε αξιόποινη πράξη και έχει 
συμπληρώσει το δέκατο πέμπτο έτος της ηλικίας του 
επιβάλλονται αναμορφωτικά ή θεραπευτικά μέτρα, 
εκτός αν κρίνεται αναγκαίο να επιβληθεί ποινικός σω¬ 
φρονισμός κατά το επόμενο άρθρο.» 

2. Η παράγραφος 1 του άρθρου 127 του Ποινικού Κώ¬ 
δικα αντικαθίσταται ως εξής: 


«1. Περιορισμός σε ειδικό κατάστημα κράτησης νέων 
επιβάλλεται μόνο σε ανηλίκους που έχουν συμπληρώσει 
το δέκατο πέμπτο έτος της ηλικίας, εφόσον η πράξη 
τους, αν την τελούσε ενήλικος, θα ήταν κακούργημα και 
εμπεριέχει στοιχεία βίας, στρέφεται κατά της ζωής ή 
της σωματικής ακεραιότητας ή τελείται κατ’ επάγγελμα 
ή κατ’ εξακολούθηση. Η απόφαση πρέπει να περιέχει 
ειδική και εμπεριστατωμένη αιτιολογία από την οποία 
να προκύπτει γιατί τα αναμορφωτικά ή θεραπευτικά μέ¬ 
τρα δεν κρίνονται στη συγκεκριμένη περίπτωση επαρκή, 
λαμβανομένων κατά περίπτωση υπόψη των ιδιαίτερων 
συνθηκών τέλεσης της πράξης και της προσωπικότητας 
του ανηλίκου.» 

Αρθρο 3 

1. Στην παράγραφο 2 του άρθρου 129 του Ποινικού 
Κώδικα προστίθεται τρίτο εδάφιο ως εξής: 

«Ο ανήλικος κλητεύεται υποχρεωτικά δέκα τουλάχι¬ 
στον ημέρες πριν από τη συνεδρίαση του δικαστηρίου, 
κατά την οποία μπορεί να παραστεί αυτοπροσώπως ή 
να εκπροσωπηθεί από συνήγορο που διορίζει με απλό 
έγγραφο θεωρημένο, ως προς το γνήσιο της υπογρα¬ 
φής, από τον διευθυντή του καταστήματος κράτησης, 
δικηγόρο ή τις αρμόδιες αρχές.» 

2. Η παράγραφος 1 του άρθρου 130 του Ποινικού Κώ¬ 
δικα αντικαθίσταται ως εξής: 

«1. Η διάταξη του άρθρου 127 παρ. 1 εφαρμόζεται και 
για τους ανηλίκους που τέλεσαν αξιόποινη πράξη μετά 
τη συμπλήρωση του δέκατου πέμπτου έτους της ηλικίας 
τους και εισάγονται σε δίκη μετά τη συμπλήρωση του 
δέκατου όγδοου έτους. Στην περίπτωση αυτή τα ανα¬ 
μορφωτικά μέτρα παύουν αυτοδικαίως όταν ο υπαίτιος 
συμπληρώσει το εικοστό πέμπτο έτος της ηλικίας του. 
Αν το δικαστήριο κρίνει ότι η επιβολή αναμορφωτι¬ 
κών ή θεραπευτικών μέτρων δεν είναι επαρκής και ότι 
ο περιορισμός σε ειδικό κατάστημα κράτησης νέων, 
μολονότι αναγκαίος δεν είναι πλέον σκόπιμος, μπορεί 
να επιβάλει την ποινή που προβλέπεται για την πράξη 
που τελέστηκε, ελαττωμένη σύμφωνα με τις διατάξεις 
του άρθρου 83.» 

3. Η παράγραφος 2 του άρθρου 131 του Ποινικού Κώ¬ 
δικα καταργείται και η παράγραφος 3 του ίδιου άρθρου 
αναριθμείται σε παράγραφο 2. 

ΚΕΦΑΛΑΙΟ ΔΕΥΤΕΡΟ 
ΤΡΟΠΟΠΟΙΗΣΕΙΣ ΤΟΥ ΚΩΔΙΚΑ ΠΟΙΝΙΚΗΣ 
ΔΙΚΟΝΟΜΙΑΣ ΚΑΙ ΤΟΥ ΚΩΔΙΚΑ ΟΡΓΑΝΙΣΜΟΥ 
ΔΙΚΑΣΤΗΡΙΩΝ ΚΑΙ ΚΑΤΑΣΤΑΣΗΣ 
ΔΙΚΑΣΤΙΚΩΝ ΛΕΙΤΟΥΡΓΩΝ 

Αρθρο 4 

1. Οι περιπτώσεις στ', ζ' και η' της παραγράφου 1 
του άρθρου 4 του Κώδικα Οργανισμού Δικαστηρίων και 
Κατάστασης Δικαστικών Λειτουργών αντικαθίστανται 
ως εξής: 

«στ) το μονομελές δικαστήριο ανηλίκων, από έναν 
πρόεδρο πρωτοδικών σε κάθε πρωτοδικείο, ο οποίος 
ορίζεται μαζί με έναν αναπληρωτή, πρόεδρο ή πρωτό¬ 
δικη, σύμφωνα με τη διάταξη του άρθρου 26, 

ζ) το τριμελές δικαστήριο ανηλίκων, από τον δικαστή 
ανηλίκων του προηγούμενου εδαφίου και δύο νεότερούς 
του, αν είναι δυνατόν, πρωτόδικες, 

η) το εφετείο ανηλίκων, από έναν εφέτη ή τον αναπλη¬ 
ρωτή του, που ορίζονται σε κάθε εφετείο σύμφωνα με τη 
διάταξη του άρθρου 26, και από δύο άλλους νεότερούς 
του, αν είναι δυνατόν, εφέτες, που ορίζονται εφέτες 
ανηλίκων από αυτόν που διευθύνει το δικαστήριο». 

2. Η παράγραφος 4 του άρθρου 4 του Κώδικα Οργα¬ 
νισμού Δικαστηρίων και Κατάστασης Δικαστικών Λει¬ 
τουργών αντικαθίσταται ως εξής: 

«Στις συνεδριάσεις των πολιτικών δικαστηρίων μπορεί, 
όπου ορίζει ο Κώδικας Πολιτικής Δικονομίας, να παρί- 
σταται ο αρμόδιος εισαγγελέας, ο οποίος αναπτύσσει 
τη γνώμη του τελευταίος, εκτός αν είναι διάδικος. Στις 
συνεδριάσεις των ποινικών δικαστηρίων παρίσταται 
υποχρεωτικά ο αρμόδιος εισαγγελέας. Στα μονομελή 
και τριμελή δικαστήρια ανηλίκων παρίσταται πάντοτε 
ένας εισαγγελέας ή αντεισαγγελέας πρωτοδικών και 
στο εφετείο ανηλίκων ένας αντεισαγγελέας εφετών ή 
ο αναπληρωτής του, που ορίζονται εισαγγελείς ανη¬ 
λίκων για μια τριετία από εκείνον που διευθύνει την 
αντίστοιχη εισαγγελία. Στο πταισματοδικείο παρίσταται 
ο αρμόδιος δημόσιος κατήγορος, μπορεί όμως να παρί- 
σταται και ο εισαγγελέας πλημμελειοδικών ή ο νόμιμος 
αναπληρωτής του.» 

3. Από την παράγραφο 1 του άρθρου 26 του Κώδικα 
Οργανισμού Δικαστηρίων και Κατάστασης Δικαστικών 
Λειτουργών διαγράφονται οι λέξεις «και δικαστές ανη¬ 
λίκων». 

4. Η παράγραφος 3 του άρθρου 26 του Κώδικα Ορ¬ 
γανισμού Δικαστηρίων και Κατάστασης Δικαστικών 
Λειτουργών αντικαθίσταται ως εξής: 

«3. Δικαστές ανηλίκων στα πλημμελειοδικεία ορίζονται 
για μια τριετία ένας ή περισσότεροι πρόεδροι πρωτοδι¬ 
κών ή πρωτόδικες με προεδρικό διάταγμα, που εκδίδε- 
ται ύστερα από γνώμη του συμβουλίου ή του δικαστή 
που διευθύνει το δικαστήριο και πρόταση του οικείου 
εισαγγελέα εφετών. Με την ίδια διαδικασία ορίζεται 
ο δικαστής ανηλίκων του εφετείου. Σε όσα δικαστή¬ 
ρια υπηρετούν περισσότεροι από είκοσι δικαστές, οι 
δικαστές ανηλίκων ορίζονται από την ολομέλεια του 
δικαστηρίου. Για το διορισμό στη θέση του δικαστή και 
του εισαγγελέα ανηλίκων αξιολογείται η προηγούμε¬ 
νη συμμετοχή σε ειδικό πρόγραμμα επιμόρφωσης που 
οργανώνει η Εθνική Σχολή Δικαστικών Λειτουργών ή 
η κατοχή διδακτορικού διπλώματος ή μεταπτυχιακού 
τίτλου στο ειδικό αντικείμενο.» 


5. Η παράγραφος 6 του άρθρου 26 του Κώδικα Ορ¬ 
γανισμού Δικαστηρίων και Κατάστασης Δικαστικών 
Λειτουργών αντικαθίσταται ως εξής: 

«6. Ο ανακριτής και ο δικαστής ανηλίκων ασκούν τα 
καθήκοντά τους και μετά τη συμπλήρωση του χρόνου 
για τον οποίο ορίστηκαν, μέχρι την αντικατάστασή τους 
ή την ανανέωση της θητείας τους. Πριν από την πάροδο 
του παραπάνω χρονικού διαστήματος απαλλάσσονται 
από τα καθήκοντά τους με τη διαδικασία της παρα¬ 
γράφου 1, ή κατά περίπτωση της παραγράφου 3, αν 
συντρέχει σπουδαίος λόγος. Η θητεία του ανακριτή, του 
δικαστή ανηλίκων και του εισαγγελέα ανηλίκων μπορεί 
να ανανεώνεται με τον ίδιο τρόπο για μια ακόμη διετία 
ή τριετία αντίστοιχα.» 

Άρθρο 5 

Στην παράγραφο 1 του άρθρου 45Α του Κώδικα Ποινι¬ 
κής Δικονομίας προστίθεται δεύτερο εδάφιο ως εξής: 

«Απαιτείται σε κάθε περίπτωση ακρόαση του ανη¬ 
λίκου». 

Αρθρο 6 

Το άρθρο 113 του Κώδικα Ποινικής Δικονομίας αντι¬ 
καθίσταται ως εξής: 

«1. Τα δικαστήρια ανηλίκων δικάζουν τις αξιόποινες 
πράξεις που τελούνται από ανηλίκους, με τις παρακάτω 
διακρίσεις: 

Α. Το μονομελές δικαστήριο ανηλίκων δικάζει: α) τις 
πράξεις που τελούνται από ανηλίκους εκτός από εκείνες 
που δικάζονται από το τριμελές δικαστήριο ανηλίκων, 
β) τα πταίσματα που τελούνται από ανηλίκους στην 
έδρα του πρωτοδικείου και γ) τις εφέσεις κατά των 
αποφάσεων του πταισματοδικείου για ανηλίκους. 

Το μονομελές δικαστήριο ανηλίκων επιβάλλει επίσης 
τα αναμορφωτικά ή θεραπευτικά μέτρα που ορίζονται 
από τον Ποινικό Κώδικα για ανηλίκους που δεν έχουν συ¬ 
μπληρώσει το δέκατο πέμπτο έτος της ηλικίας τους. 

Β. Το τριμελές δικαστήριο ανηλίκων δικάζει τις αξι¬ 
όποινες πράξεις που τελούνται από ανηλίκους, για τις 
οποίες, αν τελούνταν από ενήλικα, απειλείται ισόβια 
κάθειρξη ή πρόσκαιρη με ανώτατο όριο τα είκοσι έτη. 

Γ. Το εφετείο ανηλίκων δικάζει τις εφέσεις κατά των 
αποφάσεων των μονομελών και τριμελών δικαστηρίων 
ανηλίκων που λειτουργούν στα πλημμελειοδικεία. 

2. Το άρθρο 119 εφαρμόζεται αναλόγως στις περι¬ 
πτώσεις των εδαφίων Α και Β της προηγούμενης πα¬ 
ραγράφου.» 

Άρθρο 7 

Στο άρθρο 242 του Κώδικα Ποινικής Δικονομίας προ¬ 
στίθεται παράγραφος 4 ως εξής: 

«4. Τα εγκλήματα που τελούνται από ανηλίκους δεν 
δικάζονται ως αυτόφωρα.» 

Άρθρο 8 

1. Στην παράγραφο 2 του άρθρου 282 του Κώδικα 
Ποινικής Δικονομίας προστίθεται δεύτερο εδάφιο ως 

εξή ς : 

«Για τους ανηλίκους ως περιοριστικοί όροι είναι δυ¬ 
νατόν να διατάσσονται και ένα ή περισσότερα από τα 
αναμορφωτικά μέτρα που ορίζονται στο άρθρο 122 του 
Ποινικού Κώδικα.» 

2. Η παράγραφος 5 του άρθρου 282 του Κώδικα Ποι¬ 
νικής Δικονομίας αντικαθίσταται ως εξής: 

«5. Η παράγραφος 3 εφαρμόζεται και για ανήλικο κα¬ 
τηγορούμενο που έχει συμπληρώσει το δέκατο πέμπτο 
έτος της ηλικίας του, εφόσον η πράξη για την οποία 
κατηγορείται απειλείται στο νόμο με ποινή κάθειρξης 
τουλάχιστον δέκα ετών. Στην περίπτωση αυτή η προσω¬ 
ρινή κράτηση δεν μπορεί να υπερβαίνει τους έξι μήνες 
και μπορεί να παρατείνεται μόνο για τρεις μήνες από 
το δικαστήριο, στην περίπτωση του δεύτερου εδαφίου 
της παραγράφου 1 του άρθρου 291. Η παραβίαση των 
περιοριστικών όρων που έχουν επιβληθεί στον ανήλικο 
δεν επιτρέπεται να οδηγήσει από μόνη της σε προσω¬ 
ρινή κράτηση.» 

Άρθρο 9 

1. Στην παράγραφο 1 του άρθρου 340 του Κώδικα Ποι¬ 
νικής Δικονομίας, μετά το τέλος του δεύτερου εδαφίου, 
προστίθεται τρίτο εδάφιο ως εξής: 

«Την ίδια υποχρέωση έχει και ο δικαστής ανηλίκων, 
όταν ο ανήλικος κατηγορείται για πράξη, που αν την 
τελούσε ενήλικος, θα ήταν κακούργημα.» 

2. Στην περίπτωση ε της παραγράφου 1 του άρθρου 
489 του Κ.Π.Δ. οι λέξεις «το δέκατο τρίτο έτος» αντικα¬ 
θίστανται από τις λέξεις «το δέκατο πέμπτο έτος». 

ΚΕΦΑΛΑΙΟ ΤΡΙΤΟ 

ΤΡΟΠΟΠΟΙΗΣΕΙΣ ΤΟΥ Ν. 2298/1995 ΚΑΙ ΙΔΡΥΣΗ 
ΚΕΝΤΡΙΚΟΥ ΕΠΙΣΤΗΜΟΝΙΚΟΥ ΣΥΜΒΟΥΛΙΟΥ 
ΓΙΑ ΤΗΝ ΠΡΟΛΗΨΗ ΚΑΙ ΤΗΝ ΑΝΤΙΜΕΤΩΠΙΣΗ 
ΤΗΣ ΘΥΜΑΤΟΠΟΙΗΣΗΣ ΚΑΙ ΤΗΣ 
ΕΓΚΛΗΜΑΤΙΚΟΤΗΤΑΣ ΤΩΝ ΑΝΗΛΙΚΩΝ 

Αρθρο 10 

Οι παράγραφοι 1 έως 5 του άρθρου 17 του ν. 2298/1995 
(ΦΕΚ 62 Α') αντικαθίστανται ως εξής: 

«1. Στην αρμοδιότητα του Υπουργείου Δικαιοσύνης, 
Διαφάνειας και Ανθρωπίνων Δικαιωμάτων υπάγονται τα 
ιδρύματα αγωγής ανηλίκων, που έχουν ως αποστολή 
την αγωγή, την κοινωνική στήριξη, την εκπαίδευση και 
την επαγγελματική κατάρτιση ανηλίκων, οι οποίοι έχουν 
αναπτύξει παραβατική συμπεριφορά ή αντιμετωπίζουν 
δυσχέρειες κοινωνικής προσαρμογής. 

2. Για την εφαρμογή του παρόντος και του επόμενου 
άρθρου ο όρος ανήλικοι περιλαμβάνει πρόσωπα ηλικίας 
από 8 έως και 18 ετών. 

3. Οι διατάξεις του παρόντος και του επόμενου άρ¬ 
θρου δεν επηρεάζουν την ύπαρξη και λειτουργία άλλων 
υπηρεσιών, οργανισμών, ιδρυμάτων ή εταιρειών που 
επιδιώκουν τους ίδιους ή παρεμφερείς σκοπούς. 

4. Στα ιδρύματα αγωγής ανηλίκων εισάγονται ανήλικοι 
στους οποίους: 

α) επιβάλλεται το αναμορφωτικό μέτρο της τοποθέ¬ 
τησής τους σε κατάλληλο ίδρυμα αγωγής σύμφωνα με 
την περίπτωση ιβ' της παραγράφου 1 του άρθρου 122 
του Ποινικού Κώδικα, και 

β) η τοποθέτηση αυτή επιβάλλεται ως περιοριστικός 
όρος κατά το άρθρο 282 του Κώδικα Ποινικής Δικονο¬ 
μίας. 

5. Στα ιδρύματα αγωγής ανηλίκων εισάγονται επίσης 
ανήλικοι, οι οποίοι διαβιώνουν σε κοινωνικό περιβάλλον 
ατόμων τα οποία τελούν καθ’ έξη ή κατ’ επάγγελμα 
αξιόποινες πράξεις, εφόσον υπάρχει γνωμάτευση του 
Επιμελητή Ανηλίκων ότι δεν είναι εφικτή ή σκόπιμη η 
ένταξή τους σε προνοιακό ίδρυμα φιλοξενίας ανηλίκων. 
Στην περίπτωση αυτή για την εισαγωγή είναι αναγκαία 


η υποβολή αίτησης των προσώπων που έχουν τη γονική 
μέριμνα του ανηλίκου ή, εφόσον την αίτηση αυτή υπο¬ 
βάλλει οποιοσδήποτε τρίτος, η γραπτή συναίνεσή τους. 
Αν την αίτηση υποβάλλει ο εισαγγελέας ανηλίκων, δεν 
απαιτείται συναίνεση των προσώπων που ασκούν τη γο¬ 
νική μέριμνα. Η αίτηση υποβάλλεται στις Εταιρείες Προ¬ 
στασίας Ανηλίκων ή στον εισαγγελέα πρωτοδικών ή στις 
αστυνομικές αρχές του τόπου κατοικίας του ανηλίκου 
και διαβιβάζεται στον Δικαστή Ανηλίκων. Ο τελευταίος 
αποφασίζει, αφού λάβει υπόψη την προσωπικότητα του 
ανηλίκου και τις κοινωνικές συνθήκες του περιβάλλοντος 
του, μετά από ακρόαση του ανηλίκου, εφόσον αυτή είναι 
εφικτή, συνεκτιμώντας και τη γνωμάτευση του Επιμελη¬ 
τή Ανηλίκων. Στην απόφαση προσδιορίζεται η μέγιστη 
διάρκεια του εγκλεισμού στο ίδρυμα.» 

Αρθρο 11 

Το άρθρο 18 του ν. 2298/1995 αντικαθίσταται ως 
εξής: 

«1. Στην έδρα κάθε πρωτοδικείου λειτουργεί Εταιρεία 
Προστασίας Ανηλίκων ως νομικό πρόσωπο δημοσίου 
δικαίου εποπτευόμενο από το Υπουργείο Δικαιοσύνης, 
Διαφάνειας και Ανθρωπίνων Δικαιωμάτων. 

2. Οι Εταιρείες Προστασίας Ανηλίκων έχουν ως κύριο 
σκοπό να συμβάλλουν ενεργά στην πρόληψη της θυ- 
ματοποίησης και της εγκληματικότητας των ανηλίκων. 
Για την εκπλήρωση του σκοπού αυτού παρέχουν υλι¬ 
κή, κοινωνική και ψυχολογική στήριξη στους ανηλίκους 
και στις οικογένειές τους, επαγγελματική κατάρτιση, 
εκπαίδευση, πολιτιστική καλλιέργεια, ψυχαγωγία και 
στέγη. Μπορούν επίσης να διοργανώνουν επιστημονικές 
ημερίδες ή συνέδρια και να συμμετέχουν σε έρευνες ή 
προγράμματα για την αντιμετώπιση της θυματοποίησης 
και της εγκληματικότητας των ανηλίκων. 

Οι Εταιρείες Προστασίας Ανηλίκων παρέχουν την υπο¬ 
στήριξη που προαναφέρθηκε και σε ανηλίκους: 

α) κατά των οποίων εκκρεμεί δίωξη για αξιόποινη 
πράξη, 

β) στους οποίους έχουν επιβληθεί αναμορφωτικά ή 
θεραπευτικά μέτρα (άρθρα 122 και 123 Π.Κ.) ή ποινή 
στερητική της ελευθερίας, 

γ) οι οποίοι έχουν απολυθεί από ίδρυμα αγωγής 
ανηλίκων, θεραπευτικό κατάστημα ή ειδικό κατάστημα 
κράτησης νέων, 

δ) οι οποίοι εμπίπτουν στην παράγραφο 5 του προ¬ 
ηγούμενου άρθρου, αλλά η εισαγωγή τους σε ίδρυμα 
αγωγής δεν είναι αναγκαία. 

Επίσης, παρέχουν νομική βοήθεια στους κατηγορού¬ 
μενους ανηλίκους. 

3. Κάθε Εταιρεία Προστασίας Ανηλίκων διοικείται από 
επταμελές συμβούλιο. Η συμμετοχή στο συμβούλιο εί¬ 
ναι τιμητική και άμισθη. Τα μέλη τους επιλέγονται από 
άτομα που διακρίνονται για την ειδική μόρφωση και την 
κοινωνική ευαισθησία τους. 

Στο συμβούλιο μετέχουν με τριετή θητεία, επιτρεπο- 
μένου του επαναδιορισμού των αυτών μελών: 

α) ένας δικαστικός λειτουργός που κατά προτίμηση 
είναι ή έχει διατελέσει δικαστής ή εισαγγελέας ανη¬ 
λίκων, ως Πρόεδρος, ο οποίος υποδεικνύεται με τον 
αναπληρωτή του από τον αρμόδιο προϊστάμενο, 

β) ένα μέλος του Διδακτικού και Ερευνητικού Προσω¬ 
πικού των Ανωτάτων Εκπαιδευτικών Ιδρυμάτων της χώ¬ 
ρας στα Τμήματα Παιδαγωγικής, Ψυχολογίας, Νομικής ή 
Κοινωνιολογίας ή καθηγητής μέσης εκπαίδευσης, 

γ) ένας επιμελητής ανηλίκων του δικαστηρίου ανη¬ 
λίκων της έδρας του πρωτοδικείου ή ένας κοινωνικός 
λειτουργός, 

δ) ένας δικηγόρος, 

ε) ένας εκπρόσωπος του δήμου, της εκκλησίας ή μη 
κυβερνητικής οργάνωσης που ασχολείται με ανηλί¬ 
κους, 

στ) ένας γιατρός, κατά προτίμηση παιδοψυχολόγος 
ή παιδοψυχίατρος, και 

ζ) ένα πρόσωπο με προσφορά, ευαισθησία και εμπει¬ 
ρία στον τομέα πρόληψης ή αντιμετώπισης της εγκλη¬ 
ματικότητας των ανηλίκων. 

Όλα τα μέλη διορίζονται με τους αντίστοιχους ανα¬ 
πληρωτές τους. Ο δικαστικός λειτουργός που τοποθε¬ 
τείται πρόεδρος της Εταιρείας απαλλάσσεται μερικά 
των υπηρεσιακών του καθηκόντων. 

4. Τα αναπληρωματικά μέλη μετέχουν στις συνεδριά¬ 
σεις του διοικητικού συμβουλίου χωρίς ψήφο, εκτός εάν 
απουσιάζουν τα αντίστοιχα τακτικά μέλη. 

5. Τα μέλη των διοικητικών συμβουλίων των Εταιρει¬ 
ών Προστασίας Ανηλίκων διορίζονται με απόφαση του 
Υπουργού Δικαιοσύνης, Διαφάνειας και Ανθρωπίνων 
Δικαιωμάτων. 

6. Το Διοικητικό Συμβούλιο κάθε Εταιρείας Προστα¬ 
σίας Ανηλίκων στην πρώτη μετά τη συγκρότησή του 
συνεδρίαση εκλέγει από τα μέλη του αντιπρόεδρο, 
γραμματέα και ταμία. 

7. Ο Υπουργός Δικαιοσύνης, Διαφάνειας και Ανθρωπί¬ 
νων Δικαιωμάτων μπορεί να ορίσει, ύστερα από εισή¬ 
γηση του Διοικητικού Συμβουλίου Εταιρείας, ως επίτιμο 
πρόεδρο Εταιρείας Προστασίας Ανηλίκων πρόσωπο που 
προσέφερε για μεγάλο χρονικό διάστημα αξιόλογες 
υπηρεσίες στον τομέα της προστασίας των ανηλίκων. 

8. Το Διοικητικό Συμβούλιο κάθε Εταιρείας Προστασί¬ 
ας Ανηλίκων μπορεί να συγκροτεί ομάδες κατάλληλων 
προσώπων, τα οποία προσφέρουν εθελοντική συνδρομή 
για την εκπλήρωση των σκοπών της Εταιρείας και ιδίως 
υποβοήθηση της εκπαίδευσης ή κατάρτισης, οργάνωση 
πολιτιστικών ή ψυχαγωγικών δραστηριοτήτων και πα¬ 
ροχή νομικής βοήθειας. 

9. Οι Εταιρείες Προστασίας Ανηλίκων μπορούν να 
αναθέτουν σε επιμελητές ανηλίκων, εντός του κύκλου 
των καθηκόντων των τελευταίων και ύστερα από έγκρι¬ 
ση του προϊσταμένου δικαστή ανηλίκων, έργα για την 
υποβοήθηση του σκοπού τους. 

10. Οι Εταιρείες Προστασίας Ανηλίκων έχουν δική 
τους περιουσία, που προέρχεται από επιχορηγήσεις 
του Υπουργείου Δικαιοσύνης, Διαφάνειας και Ανθρω¬ 
πίνων Δικαιωμάτων ή άλλων αρχών ή οργανισμών, από 
εισφορές, δωρεές ή κληροδοτήματα ιδιωτών, καθώς 
και από έσοδα από εκδηλώσεις ή δραστηριότητες που 
ασκούνται στο πλαίσιο της λειτουργίας τους. 

11. Με απόφαση του Υπουργού Δικαιοσύνης, Διαφάνει¬ 
ας και Ανθρωπίνων Δικαιωμάτων θεσπίζεται Κανονισμός 
Λειτουργίας για τις Εταιρείες Προστασίας Ανηλίκων. 
Μέχρι την έκδοση της παραπάνω υπουργικής απόφασης 
εφαρμόζονται οι ισχύουσες διατάξεις. 

12. Η θητεία των μελών των Διοικητικών Συμβουλίων, 
που υφίστανται κατά την έναρξη της ισχύος του παρό¬ 
ντος νόμου, λήγει από το διορισμό των νέων μελών από 
τον Υπουργό Δικαιοσύνης, Διαφάνειας και Ανθρωπίνων 
Δικαιωμάτων.» 

Αρθρο 12 


1. Στο Υπουργείο Δικαιοσύνης, Διαφάνειας και Ανθρω¬ 
πίνων Δικαιωμάτων συνιστάται ενδεκαμελές Συμβούλιο 
με την επωνυμία «Κεντρικό Επιστημονικό Συμβούλιο 
για την πρόληψη και την αντιμετώπιση της θύμα- το- 
ποίησης και της εγκληματικότητας των ανηλίκων» 
(Κ.Ε.Σ.Α.Θ.Ε.Α.). 

Η συμμετοχή στο Συμβούλιο είναι τιμητική και άμισθη. 

2. Στη σύνθεση του Συμβουλίου μετέχουν: 

α) πέντε μέλη Διδακτικού και Ερευνητικού Προσωπικού 
των Ανωτάτων Εκπαιδευτικών Ιδρυμάτων της χώρας, 
με ειδίκευση σε θέματα πρόληψης και αντιμετώπισης 
της θυματοποίησης και της εγκληματικότητας των 
ανηλίκων, από τα οποία ορίζονται ο Πρόεδρος και ο 
αναπληρωτής του, 

β) ένας εισαγγελέας ή δικαστής ανηλίκων, 
γ) ένας επιμελητής ανηλίκων, 
δ) ένας καθηγητής μέσης εκπαίδευσης, και 
ε) τρεις προσωπικότητες από το χώρο των γραμμάτων 
και των τεχνών ή της επικοινωνίας. 

Τα μέλη του Συμβουλίου και οι αναπληρωματικοί τους 
ορίζονται με απόφαση του Υπουργού Δικαιοσύνης, Δι¬ 
αφάνειας και Ανθρωπίνων Δικαιωμάτων, η οποία δημο¬ 
σιεύεται στην Εφημερίδα της Κυβερνήσεως. 

Η θητεία των μελών του Συμβουλίου είναι τριετής και 
μπορεί να ανανεώνεται. 

Το Συμβούλιο συνεδριάζει έπειτα από πρόσκληση 
του Προέδρου. Στις συνεδριάσεις του μπορεί να συμ¬ 
μετέχουν, χωρίς δικαίωμα ψήφου, τα αναπληρωματικά 
μέλη του Συμβουλίου, με εξαίρεση την περίπτωση που 
συμμετέχουν σε αναπλήρωση τακτικού μέλους, και ο 
Βοηθός Συνηγόρου του Πολίτη, επικεφαλής του Κύκλου 
Δικαιωμάτων του Παιδιού. Κατά τα λοιπά εφαρμόζεται 
ο Κώδικας Διοικητικής Διαδικασίας (ν. 2690/1999). 

3. Το Συμβούλιο συντονίζει και οργανώνει δράσεις, 
εισηγείται προτάσεις και γνωμοδοτεί στον Υπουργό 
Δικαιοσύνης, Διαφάνειας και Ανθρωπίνων Δικαιωμάτων 
για θέματα πρόληψης και αντιμετώπισης της θυματο¬ 
ποίησης και της εγκληματικότητας των ανηλίκων. 

Το Συμβούλιο για την εκπλήρωση της αποστολής 
του: 

α) παρακολουθεί το έργο των Εταιρειών Προστασίας 
Ανηλίκων πανελλαδικά, 

β) συνεργάζεται σε εθνικό και διεθνές επίπεδο με ορ¬ 
γανισμούς και υπηρεσίες, Ανώτατα Εκπαιδευτικά Ιδρύ¬ 
ματα, ερευνητικά και εκπαιδευτικά κέντρα, κοινωνικούς, 
επιστημονικούς και παραγωγικούς φορείς, δημόσιους ή 
ιδιωτικούς, καθώς επίσης με μη κυβερνητικές οργανώ¬ 
σεις που ασχολούνται με την πρόληψη και την αντιμε¬ 
τώπιση της θυματοποίησης και της εγκληματικότητας 
των ανηλίκων, οργανώνοντας ενιαίο δίκτυο, 
γ) συγκεντρώνει και επεξεργάζεται, σε συνεργασία 
με άλλους φορείς που δραστηριοποιούνται στο χώρο, 
καταγγελίες για κακοποίηση ή εγκατάλειψη ανηλίκων, 
δ) μελετά θέματα θυματοποίησης και εγκληματικότη¬ 
τας των ανηλίκων και εισηγείται για την πρόληψη και 
την αντιμετώπισή τους, 

ε) οργανώνει την εφαρμογή νέων θεραπευτικών ή ανα¬ 
μορφωτικών μέτρων, μέσω των Εταιρειών Προστασίας 
Ανηλίκων, 

στ) οργανώνει τον εθελοντισμό με πεδίο αναφοράς 
τη στήριξη των ανηλίκων και υλοποιεί δράσεις ευαισθη- 
τοποίησης της κοινής γνώμης, 

ζ) διαμορφώνει και συντονίζει μηχανισμούς ανίχνευ¬ 
σης της κακοποίησης των παιδιών σε συνεργασία με 
τις υπηρεσίες του Υπουργείου Παιδείας, Δια Βίου Μά¬ 
θησης και Θρησκευμάτων και τους συλλόγους γονέων 
και κηδεμόνων, 

η) τηρεί στατιστικά στοιχεία σε πανελλαδικό επίπε¬ 
δο, 

θ) εισηγείται στον Υπουργό Δικαιοσύνης, Διαφάνει¬ 
ας και Ανθρωπίνων Δικαιωμάτων την πολιτική για την 
πρόληψη και την αντιμετώπιση της θυματοποίησης και 
της εγκληματικότητας των ανηλίκων και διατυπώνει 
προτάσεις για τη βελτίωση της λειτουργίας των ιδρυ¬ 
μάτων αγωγής ανηλίκων και των Ειδικών Καταστημάτων 
Κράτησης Νέων και 

ι) υποβάλλει στον Υπουργό Δικαιοσύνης, Διαφάνειας 
και Ανθρωπίνων Δικαιωμάτων ετήσια έκθεση για το 
έργο του. Η έκθεση αυτή υποβάλλεται από τον Υπουργό 
στον Πρόεδρο της Βουλής των Ελλήνων. 

4. Οι δημόσιες υπηρεσίες, τα νομικά πρόσωπα δημοσί¬ 
ου δικαίου και κάθε άλλος φορέας υποχρεούνται να πα¬ 
ρέχουν στο Συμβούλιο, με την επιφύλαξη των ορισμών 
του ν. 2472/1997 (ΦΕΚ 50 Α'), όπως ισχύει, κάθε στοιχείο 
ή πληροφορία που είναι αναγκαία για την εκπλήρωση 
του σκοπού του. 


5. Στο Υπουργείο Δικαιοσύνης, Διαφάνειας και Ανθρω¬ 
πίνων Δικαιωμάτων συνιστάται αποκεντρωμένη ειδική 
υπηρεσία με την ονομασία Ειδική Υπηρεσία Προστασίας 
Ανηλίκων, η οποία υπάγεται απευθείας στον Υπουργό. Η 
Υπηρεσία υποστηρίζει διοικητικά το Κ.Ε.Σ.Α.Θ.Ε.Α. 

Η υπηρεσία στελεχώνεται από δέκα (10) υπαλλήλους 
του Υπουργείου Δικαιοσύνης, Διαφάνειας και Ανθρωπί¬ 
νων Δικαιωμάτων ή υπαλλήλους του δημοσίου ή νομικών 
προσώπων δημοσίου δικαίου που αποσπώνται σε αυτήν 
για τρία (3) έτη, με δυνατότητα ισόχρονης ανανέωσης. 
Από τους παραπάνω υπαλλήλους οι έξι (6) είναι κατηγο¬ 
ρίας ΠΕ ή ΤΕ και οι τέσσερις (4) είναι κατηγορίας ΔΕ. 

Οι υπάλληλοι υπηρεσιών και φορέων του Υπουργείου 
Δικαιοσύνης, Διαφάνειας και Ανθρωπίνων Δικαιωμάτων 
αποσπώνται με απόφαση του Υπουργού του. Αν ο υπάλ¬ 
ληλος προέρχεται από άλλες υπηρεσίες ή φορείς, η 
απόσπαση ενεργείται με κοινή απόφαση των Υπουργών 
Δικαιοσύνης, Διαφάνειας και Ανθρωπίνων Δικαιωμάτων, 
Εσωτερικών, Αποκέντρωσης και Ηλεκτρονικής Διακυ¬ 
βέρνησης και του κατά περίπτωση οικείου Υπουργού. 
Ο χρόνος της απόσπασης λογίζεται κανονικά στην υπη¬ 
ρεσιακή και μισθολογική τους εξέλιξη. 

Για τη μισθοδοσία και τις δαπάνες των εκτός έδρας 
μετακινήσεων των ανωτέρω υπαλλήλων εφαρμόζονται 
οι ισχύουσες διατάξεις. 


Άρθρο 13 

Η ισχύς του παρόντος νόμου αρχίζει από τη δημοσίευσή του στην Εφημερίδα της Κυβερνήσεως. 
Παραγγέλλομε τη δημοσίευση του παρόντος στην Εφημερίδα της Κυβερνήσεως 
και την εκτέλεσή του ως νόμου του Κράτους. 

Αθήνα, 8 Ιουλίου 2010 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

ΟΙ ΥΠΟΥΡΓΟΙ 

ΕΣΩΤΕΡΙΚΩΝ, ΔΗΜΟΣΙΑΣ ΠΑΙΔΕΙΑΣ, ΔΙΑ ΒΙΟΥ ΜΑΘΗΣΗΣ 

ΔΙΟΙΚΗΣΗΣ ΚΑΙ ΑΠΟΚΕΝΤΡΩΣΗΣ ΟΙΚΟΝΟΜΙΚΩΝ ΚΑΙ ΘΡΗΣΚΕΥΜΑΤΩΝ 

ΙΩΑΝΝΗΣ ΡΑΓΚΟΥΣΗΣ ΓΕΩΡΓΙΟΣ ΠΑΠΑΚΩΝΣΤΑΝΤΙΝΟΥ ΑΝΝΑ ΔΙΑΜΑΝΤΟΠΟΥΛΟΥ 


ΥΓΕΙΑΣ 

ΚΑΙ ΚΟΙΝΩΝΙΚΗΣ ΑΛΛΗΛΕΓΓΥΗΣ 

ΜΑΡΙΑ - ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ 


ΔΙΚΑΙΟΣΥΝΗΣ, ΔΙΑΦΑΝΕΙΑΣ 
ΚΑΙ ΑΝΘΡΩΠΙΝΩΝ ΔΙΚΑΙΩΜΑΤΩΝ 

ΧΑΡΑΛΑΜΠΟΣ ΚΑΣΤΑΝΙΔΗΣ 


Θεωρήθηκε και τέθηκε η Μεγάλη Σφραγίδα του Κράτους 
Αθήνα, 9 Ιουλίου 2010 

Ο ΕΠΙ ΤΗΣ ΔΙΚΑΙΟΣΥΝΗΣ ΥΠΟΥΡΓΟΣ 

X. ΚΑΣΤΑΝΙΔΗΣ 






2726 


ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ (ΤΕΥΧΟΣ ΠΡΩΤΟ) 


ΕΘΝΙΚΟ ΤΥΠΟΓΡΑΦΕΙΟ 

ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΠΕΙΡΑΙΑΣ - Ευρυπίδου 63 

210 4135228 

ΛΑΡΙΣΑ - Διοικητήριο 

2410 597449 

ΠΑΤΡΑ - Κορίνθου 327 

2610 638109 

ΗΡΑΚΛΕΙΟ - Πεδιάδος 2 

2810 300781 

ΙΩΑΝΝΙΝΑ - Διοικητήριο 

26510 87215 

ΜΥΤΙΛΗΝΗ - Πλ. Κωνσταντινουπόλεως 1 

22510 46654 


ΤΙΜΗ ΠΩΛΗΣΗΣ ΦΥΛΛΩΝ ΤΗΣ ΕΦΗΜΕΡΙΔΟΣ ΤΗΣ ΚΥΒΕΡΝΗΣΕΩΣ 


Σε έντυπη μορφή: 

• Για τα Φ.Ε.Κ. από 1 έως 16 σελίδες σε 1 € προσαυξανόμενη κατά 0,20 6 για κάθε επιπλέον οκτασέλιδο ή μέρος αυτού. 

• Για τα φωτοαντίγραφα Φ.Ε.Κ. σε 0,15 € ανά σελίδα. 

Σε υοοιριί ΡΥΡ/ΟΡ: 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α' 

150 € 

40 € 

15 € 

Β' 

300 € 

80 € 

30 € 

Γ' 

50 € 

- 

- 

Υ.Ο.Δ.Δ. 

50 € 

- 

- 

Δ' 

110 € 

30 € 

- 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α.Α.Π. 

110 € 

30 € 

- 

Ε.Β.Ι. 

100 € 

- 

- 

Α.Ε.Δ. 

5 6 

- 

- 

Δ.Δ.Σ. 

200 € 

- 

20 € 

Α.Ε.-Ε.Π.Ε. και Γ.Ε.Μ.Η. 

- 

- 

100 € 


• Η τιμή πώλησης μεμονωμένων Φ.Ε.Κ. σε μορφή οοΙ-ιόιϊι από εκείνα που διατίθενται σε ψηφιακή μορφή και μέχρι 100 σελίδες, σε 5 € προσαυξανόμενη κατά 1 6 ανά 50 σελίδες. 

• Η τιμή πώλησης σε μορφή οά-ισηι/άνά, δημοσιευμάτων μιας εταιρείας στο τεύχος Α.Ε.-Ε.Π.Ε. και Γ.Ε.ΜΗ. σε 5 € ανά έτος. 

ΠΑΡΑΓΓΕΛΙΑ ΚΑΙ ΑΠΟΣΤΟΛΗ Φ.Ε.Κ.: Τηλεφωνικά: 210 4071010 - ίαχ: 210 4071010 - ϊηΐθτπθΐ: ήΙΙρ://νννννν.θ1.9Τ 


ΕΤΗΣΙΕΣ ΣΥΝΔΡΟΜΕΣ Φ.Ε.Κ. 


Τεύχος 

Έντυπη μορφή 

Ψηφιακή μορφή 

Α.Ε.Δ. 

10 € 

Δωρεάν 

Α.Ε.-Ε.Π.Ε. και Γ.Ε.Μ.Η. 

2.250 6 

645 6 

Δ.Δ.Σ. 

225 € 

95 6 

Α.Σ.Ε.Π. 

70 € 

Δωρεάν 

Ο.Π.Κ. 

- 

Δωρεάν 

Α' + Β' + Δ' + Α.Α.Π. 

- 

450 € 


Τεύχος 

Έντυπη μορφή 

Ψηφιακή μορφή 

Α' 

225 6 

190 6 

Β' 

320 6 

225 6 

Γ' 

65 6 

Δωρεάν 

Υ.Ο.Δ.Δ. 

65 6 

Δωρεάν 

Δ' 

160 6 

οο 

ο 

Α.Α.Π. 

160 6 

80 6 

Ε.Β.Ι. 

65 6 

33 6 


• Το τεύχος Α.Σ.Ε.Π. (έντυπη μορφή) θα αποστέλλεται σε συνδρομητές ταχυδρομικά, με την επιβάρυνση των 70 6, ποσό το οποίο αφορά τα ταχυδρομικά έξοδα.. 

• Για την παροχή πρόσβασης μέσω διαδικτύου σε Φ.Ε.Κ. προηγουμένων ετών και συγκεκριμένα στα τεύχη: α) Α, Β, Δ, ΑΑΠ, Ε.Β.Ι. και Δ.Δ.Σ, η τιμή προσαυξάνεται, 
πέραν του ποσού της ετήσιας συνδρομής του 2007, κατά 40 6 ανά έτος και ανά τεύχος και β) για το τεύχος Α.Ε.-Ε.Π.Ε. & Γ.Ε.ΜΗ, κατά 60 6 ανά έτος παλαιότητας. 

• Η καταβολή γίνεται σε όλες τις Δημόσιες Οικονομικές Υπηρεσίες (Δ.Ο.Υ.). Το πρωτότυπο διπλότυπο (έγγραφο αριθμ. πρωτ. 9067/28.2.2005 2η 
Υπηρεσία Επιτρόπου Ελεγκτικού Συνεδρίου) με φροντίδα των ενδιαφερομένων, πρέπει να αποστέλλεται ή να κατατίθεται στο Εθνικό Τυπογρα¬ 
φείο (Καποδιστρίου 34, Τ.Κ. 104 32 Αθήνα). 

• Σημειώνεται ότι φωτοαντίγραφα διπλοτύπων, ταχυδρομικές Επιταγές για την εξόφληση της συνδρομής, δεν γίνονται δεκτά και θα επιστρέφονται. 

• Οι οργανισμοί τοπικής αυτοδιοίκησης, τα νομικά πρόσωπα δημοσίου δικαίου, τα μέλη της'Ενωσης Ιδιοκτητών Ημερησίου Τύπου Αθηνών και Επαρχί¬ 
ας, οι τηλεοπτικοί και ραδιοφωνικοί σταθμοί, η Ε.Σ.Η.Ε.Α, τα τριτοβάθμια συνδικαλιστικά Οργανα και οι τριτοβάθμιες επαγγελματικές ενώσεις δικαι¬ 
ούνται έκπτωσης πενήντα τοις εκατό (50%) επί της ετήσιας συνδρομής (τρέχον έτος + παλαιότητα). 

• Το ποσό υπέρ ΤΑ.Π.Ε.Τ. [5% επί του ποσού συνδρομής (τρέχον έτος + παλαιότητα)], καταβάλλεται ολόκληρο (Κ.Α.Ε. 3512) και υπολογίζεται πριν την έκπτωση. 

• Στην Ταχυδρομική συνδρομή του τεύχους Α.Σ.Ε.Π. δεν γίνεται έκπτωση. 


Πληροφορίες για δημοσιεύματα που καταχωρούνται στα Φ.Ε.Κ. στο τηλ.: 210 527900. 

Φωτοαντίγραφα παλαιών Φ.Ε.Κ.: Μάρνη 8, τηλ.: 210 8220885,210 8222924,210 5279050. 

Οι πολίτες έχουν τη δυνατότητα ελεύθερης ανάγνωσης των δημοσιευμάτων που καταχωρούνται σε όλα τα τεύχη της Εφημερίδας 
της Κυβερνήσεως πλην εκείνων που καταχωρούνται στο τεύχος Α.Ε.-Ε.Π.Ε. από την ιστοσελίδα του Εθνικού Τυπογραφείου (νννννν.θ1.9Γ) 


ΟΙ ΥΠΗΡΕΣΙΕΣ ΕΞΥΠΗΡΕΤΗΣΗΣ ΠΟΛΙΤΩΝ ΛΕΙΤΟΥΡΓΟΥΝ ΚΑΘΗΜΕΡΙΝΑ ΑΠΟ 08:00 ΜΕΧΡ1 13=00 


ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 

ΚΑΠΟΔΙΣΤΡΙΟΥ 34 * * ΑΘΗΝΑ 104 32 * ΤΗΛ. 210 52 79 000 * ΡΑΧ 210 52 21 004 
ΗΛΕΚΤΡΟΝΙΚΗ ΔΙΕΥΘΥΝΣΗ: ΡιΙΙο://νννννν.0ΐ.αΓ - θ-πίβιΙ: »6ΐ)ηπ35ΐ6Γ.θΙι8)β1.αΓ 

